DA Den Europæiske Unions Tidende L 200/23

KOMMISSIONENS GENNEMFØRELSESAFGØRELSE

af 29. juli 2011

om indrømmelse af en undtagelse, Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget

(meddelt under nummer K(2011) 4503)

(Kun den nederlandske udgave er autentisk)

(2011/489/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og

ud fra følgende betragtninger:

(1) Hvis den mængde gødning, som en medlemsstat har til hensigt at tilføre pr. hektar om året, adskiller sig fra de mængder, der er anført i punkt 2, andet afsnit, første punktum og litra a), i bilag III til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. — som i det foreliggende tilfælde — lang vækstsæson og afgrøder, der optager meget kvælstof.

(2) Den 21. december 2007 vedtog Kommissionen beslutning 2008/64/EF om indrømmelse af en undtagelse, Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (2), hvorved Kongeriget Belgien kan tillade, at der i regionen Flandern på visse betingelser tilføres op til 250 kg kvælstof pr. hektar pr. år fra husdyrgødning på marker med græsarealer og majsmarker, der er udlagt med græs, og op til 200 kg kvælstof pr. hektar årligt fra husdyrgødning på marker med vinterhvede efterfulgt af en efterafgrøde og på marker med roer.

(3) Den ved beslutning 2008/64/EF indrømmede undtagelse vedrørte ca. 3 300 landbrugere og 83 500 ha jord og udløb den 31. december 2010.

(4) Den 15. marts 2011 anmodede Belgien Kommissionen om en fornyelse af undtagelsen i henhold til punkt 2, tredje afsnit, i bilag III til direktiv 91/676/EØF for regionen Flandern.

(5) Anmodningen vedrører Belgiens hensigt om at tillade, at der i Flandern på særlige bedrifter tilføres op til 250 kg kvælstof pr. hektar årligt fra husdyrgødning fra græssende husdyr og behandlet svinegødning på marker med græs, majsmarker udlagt med græs og marker med slået græs eller slået rug efterfulgt af majs og op til 200 kg kvælstof pr. hektar årligt fra husdyrgødning og behandlet svinegødning på marker med vinterhvede eller triticale efterfulgt af efterafgrøder og på marker med roer.

(6) Flandern har fastsat klare vandkvalitetsmål, som skal nås inden for de kommende to handlingsprogramperioder. For overfladevand vil kvalitetsstandarden på 50 mg nitrat pr. liter være nået i 84 % af overvågningspunkterne i netværket til overvågning af landbruget i 2014 og i 95 % af disse punkter i 2018. For højtliggende grundvand, hvor genetableringen foregår langsommere, vil den gennemsnitlige nitratkoncentration være faldet med 10 % i 2014 og med 20 % i 2018 set i forhold til gennemsnitsniveauet for 2010, der var på 40 mg nitrat pr. liter. Der bliver især fokuseret på de hydrogeologiske homogene zoner, hvor nitratkoncentrationerne i højtliggende grundvand i gennemsnit er højere end 50 mg nitrat pr. liter, og hvor gennemsnitskoncentrationen skal falde med 5 mg nitrat pr. liter i løbet af hver handlingsprogramperiode.

(7) For at nå disse mål har Flandern indført et skrappere handlingsprogram for perioden 2011-2014. Strategien vil blive taget op til genovervejelse inden 2014, og på baggrund heraf vil der eventuelt blive truffet skrappere foranstaltninger i handlingsprogrammet for perioden 2015-2018 for at sikre, at de fastsatte vandkvalitetsmål bliver nået.

(8) Lovgivningen til gennemførelse af direktiv 91/676/EØF i regionen Flandern, »Dekret om beskyttelse af vand mod forurening forårsaget af nitrater, der stammer fra landbruget« af 22. december 2006 (i det følgende gødningsdekretet), er blevet ændret (3) i overensstemmelse med handlingsprogrammet for perioden 2011-2014 den 6. maj 2011 og gælder sammen med gennemførelsesafgørelsen.

(9) Gødningsdekretet gælder for hele regionen Flandern.

(10) Gødningsdekretet indeholder øvre grænser for tilførsel af både kvælstof og fosfor.

(11) Det fremgår af den dokumentation, der er forelagt i anmodningen, at den foreslåede mængde på henholdsvis 250 og 200 kg kvælstof pr. hektar pr. år fra husdyrgødning er begrundet ud fra objektive kriterier som f.eks. lange vækstsæsoner og afgrøder, der optager meget kvælstof.

(12) Efter at have undersøgt anmodningen finder Kommissionen, at de foreslåede mængder på henholdsvis 250 og 200 kg kvælstof pr. hektar pr. år fra husdyrgødning fra græssende husdyr og behandlet svinegødning ikke vil være til hinder for, at målene i direktiv 91/676/EØF kan nås, forudsat at visse strengere betingelser, som gælder ud over de skrappere foranstaltninger, der træffes i handlingsprogrammet for 2011-2014, bliver opfyldt.

(13) For at undgå, at anvendelsen af den anmodede undtagelse fører til øget husdyrhold, bør de kompetente myndigheder sikre begrænsning af det antal husdyr, der må holdes på hver bedrift (rettigheder for næringsstofudledning) i regionen Flandern i overensstemmelse med de bestemmelser, der er fastsat i gødningsdekretet.

(14) Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —

VEDTAGET DENNE AFGØRELSE:

Artikel 1

Den undtagelse, som Kongeriget Belgien ved brev af 15 marts 2011 har anmodet om på vegne af regionen Flandern, med henblik på at tillade en højere mængde husdyrgødning end den, der er anført i punkt 2, andet afsnit, første punktum og litra a), i bilag III til direktiv 91/676/EØF, indrømmes på de betingelser, der er fastlagt i denne afgørelse.

Artikel 2

Definitioner

I denne afgørelse forstås ved:

a) »bedrift«: landbrugsbedrifter med eller uden husdyr

b) »mark«: individuelle marker eller klynge af marker, der er homogene hvad angår afgrøder, jordtype og gødningspraksis

c) »græsareal«: permanente eller midlertidige græsarealer (generelt betyder midlertidig mindre end fire år)

d) »afgrøder, der optager meget kvælstof og har lang vækstsæson«: græs; majs udlagt med græs, før eller efter høst, hvor græsset slås og fjernes fra marken og derved fungerer som efterafgrøde; slået græs eller slået rug efterfulgt af majs; vinterhvede eller tricitale efterfulgt af en efterafgrøde; sukker- eller foderroer

e) »græssende husdyr«: kvæg (undtagen fedekalve), får, geder og heste

f) »gødningsbehandling«: den behandling, hvor svinegødning deles i to fraktioner, en fast og en flydende, og som foretages for at forbedre tilførslen til jorden og udnyttelsen af kvælstof og fosfor

g) »behandlet gødning«: den flydende fraktion fra gødningsbehandling

h) »gylle med lavt kvælstof- og fosforindhold«: behandlet gødning med et maksimalt indhold af kvælstof på 1 kg pr. ton gylle og et maksimalt indhold af fosfor på 1 kg pr. ton gylle

i) »jordbundsprofil«: jordlaget ned til en dybde af 0,90 m, undtagen hvis det højest liggende grundvand gennemsnitligt ligger højere; i så fald består jordbundsprofilen af jordlaget ned til gennemsnittet af det højest liggende grundvand.

Artikel 3

Anvendelsesområde

Denne afgørelse gælder på individuel basis for de af en bedrifts marker, hvor der er afgrøder, der optager meget kvælstof og har lang vækstsæson, og på de betingelser, der er fastlagt i artikel 4-7.

Artikel 4

Årlig ansøgning og forpligtelse

1. Landbrugere, som ønsker en undtagelse i medfør af denne afgørelse, skal indgive en ansøgning til de kompetente myndigheder hvert år senest den 15. februar. For 2011 skal den årlige ansøgning indgives af landbrugere senest den 15. juli.

2. Sammen med den årlige ansøgning, der er omhandlet i stk. 1, forpligter de sig skriftligt til at opfylde betingelserne i artikel 5, 6 og 7.

Artikel 5

Gødningsbehandling

1. Den faste fraktion fra gødningsbehandlingen skal leveres til autoriserede genvindingscentre, således at lugte og andre udledninger mindskes, de landbrugsmæssige og hygiejniske egenskaber forbedres, håndteringen lettes, og udnyttelsen af kvælstof og fosfat forbedres. Det genanvendte produkt må ikke bruges på landbrugsarealer i regionen Flandern, undtagen i parker, grønne områder og private haver.

2. Landbrugere, der er omfattet af undtagelsen, og som udfører gødningsbehandling, skal hvert år sende oplysninger til de kompetente myndigheder om den mængde gødning, der er sendt til behandling, mængden af den faste fraktion og den behandlede gødning og deres bestemmelsessted samt indholdet af kvælstof og fosfor.

3. De kompetente myndigheder fastsætter og opdaterer regelmæssigt de vedtagne metodologier til vurdering af sammensætningen af behandlet gødning, variationer i sammensætningen og behandlingseffektiviteten for hver af de bedrifter, der er omfattet af en individuel undtagelse.

4. Ammoniak og andre udledninger fra gødningsbehandling opsamles og behandles på en sådan måde, at miljøpåvirkning og gener mindskes for de anlæg, hvor der opstår højere udledninger end referencesituationen (opbevaring og udbringning af rå husdyrgødning). I den forbindelse opstilles der en oversigt over anlæg, hvor der kræves behandling af udledningen, og den opdateres regelmæssigt.

Artikel 6

Tilførsel af husdyrgødning og andre gødningsstoffer

1. Med forbehold af betingelserne i stk. 2-11 må mængden af husdyrgødning fra græssende husdyr, behandlet gødning og gylle med lavt kvælstof- og fosfatindhold, som hvert år tilføres marker, der er omfattet af en undtagelse, herunder gødning fra dyrene selv, ikke overstige 250 kg kvælstof pr. hektar pr. år på marker dyrket med følgende:

a) græs og majs udlagt med græs

b) slået græs efterfulgt af majs

c) slået rug efterfulgt af majs

og 200 kg kvælstof pr. hektar pr. år på marker dyrket med:

d) vinterhvede efterfulgt af en efterafgrøde

e) tricitale efterfulgt af en efterafgrøde

f) sukker- eller foderroer.

2. Behandlet gødning, der ikke er gylle med lavt kvælstof- og fosfatindhold, må kun tilføres marker, der er omfattet af en undtagelse, hvis den har et kvælstof/fosfatforhold (N/P2O5) på mindst 3,3.

3. Tilførslen af gylle med lavt kvælstof- og fosfatindhold er begrænset til højst 15 ton pr. hektar.

4. Den samlede kvælstof- og fosfattilførsel skal være forenelig med den pågældende afgrødes næringsstofbehov, og der skal tages hensyn til næringsstoftilførslen fra jorden og den øgede tilgængelighed af gødningskvælstof som følge af behandling. For alle afgrøder må den ikke under nogen omstændigheder overstige de maksimale tilførselsnormer for fosfat og kvælstof, hverken udtrykt i samlet kvælstof eller effektivt kvælstof, som fastsat i handlingsprogrammet.

5. Der må ikke benyttes fosfat fra kunstgødning på marker omfattet af en undtagelse.

6. Der udarbejdes for hver bedrift en gødningsplan for hele dens areal, som beskriver sædskifteplanerne og den påtænkte tilførsel af husdyrgødning og kvælstof- og fosfatgødning. Planen skal foreligge på bedriften hvert år senest den 15. februar.

Gødningsplanen skal omfatte følgende:

a) antallet af husdyr, en beskrivelse af opstaldnings- og opbevaringssystemer, herunder opbevaringskapaciteten for gødning (volumen)

b) en beregning af det kvælstof og fosfor i gødning, der produceres på bedriften

c) beskrivelse af gødningsbehandlingen og forventede kendetegn for den behandlede gødning

d) mængde og type af husdyrgødning, som leveres uden for eller modtages på bedriften og deres kendetegn

e) sædskifteplan og arealstørrelse for marker med afgrøder med stort kvælstofbehov og lang vækstsæson og marker med andre afgrøder

f) afgrødernes forventede kvælstof- og fosforbehov på hver mark

g) en beregning af det kvælstof og fosfor, der tilføres med gødning for hver mark

h) en beregning af det kvælstof og fosfor, der tilføres med kunstgødning eller andre gødningsstoffer for hver mark.

Planerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.

7. Hver bedrift fører gødningsregnskaber; de skal omfatte tilførte mængder og tidspunkt for tilførsel af gødning og kvælstofgødninger.

8. Der skal foreligge resultater af kvælstof- og fosforanalyse af jorden for hver bedrift, der omfattes af en undtagelse. Der foretages prøveudtagning og analyse senest den 1. juni og mindst en gang hvert fjerde år for fosfor og for kvælstof for hvert af bedriftens homogene områder af hensyn til sædskifte og jordegenskaber. Der foretages mindst én analyse for hver fem hektar landbrugsjord.

9. Der foretages måling af nitratkoncentrationen i jordbundsprofilen hvert efterår og senest den 15. november på mindst 6 % af alle marker, der er omfattet af en undtagelse, og 1 % af de øvrige marker, som benyttes af bedrifter, der er omfattet af en undtagelse, på en sådan måde, at mindst 85 % af disse bedrifter er involveret. For hver 2 hektar landbrugsjord kræves der mindst tre prøver, der repræsenterer tre forskellige jordlag inden for jordbundsprofilen.

10. Gødning, behandlet gødning eller gylle med lavt kvælstof- og fosfatindhold med et samlet kvælstofindhold, som er højere end 0,60 kg kvælstof pr. ton, kunstgødning og andre gødningsstoffer må ikke spredes ud på marker, der er omfattet af en undtagelse mellem den 1. september og den 15. februar det følgende år.

11. Mindst to tredjedele af kvælstofmængden fra gødning, med undtagelse af kvælstof fra gødning fra græssende husdyr, skal tilføres før den 31. maj hvert år.

Artikel 7

Arealforvaltning

Landbrugere, der er omfattet af en individuel undtagelse, iværksætter følgende foranstaltninger:

a) græsarealer pløjes om foråret for alle jordbundstyper undtagen lerjord

b) græsarealer på lerjord pløjes inden 15. september

c) på græsarealer på marker omfattet af en undtagelse forekommer hverken såede bælgplanter eller andre kvælstoffikserende planter

d) en afgrøde med stort kvælstofbehov sås senest to uger efter nedpløjning af græs, og der tilføres ikke gødningsstoffer det år, hvor permanente græsarealer pløjes

e) efterafgrøder sås senest to uger efter høst af vinterhvede eller tricitale og senest den 10. september

f) efterafgrøder må ikke pløjes ned før den 15. februar for at sikre permanent plantedække af dyrkningsarealet for at genvinde efterårstab af nitrater i jordlagene og begrænse vintertab.

Artikel 8

Andre foranstaltninger

De kompetente myndigheder sikrer, at undtagelser, der bliver givet for tilførslen af behandlet gødning, er forenelige med de autoriserede anlægs kapacitet til gødningsbehandling og behandlingen af den faste fraktion.

Artikel 9

Foranstaltninger vedrørende produktion og transport af gødning

1. De kompetente myndigheder sikrer, at antallet af husdyr, der må holdes i hver bedrift (rettigheder for næringsstofudledning) i regionen Flandern, begrænses til, hvad der er fastsat i bestemmelserne i gødningsdekretet.

2. De kompetente myndigheder sikrer, at transport af gødning med autoriserede transportører registreres ved hjælp af geografiske positionsbestemmelsessystemer for al transport fra den 1. januar 2012. Indtil den dato sikrer de kompetente myndigheder, at gødningstransporten med autoriserede transportører, der er inddelt i kategorierne A 5o, A 7o, B og C i overensstemmelse med artikel 4 og 5 i det flamske ministerielle dekret af 19. juli 2007 (4), registreres ved hjælp af geografiske positionsbestemmelsessystemer.

3. De kompetente myndigheder sikrer, at gødningssammensætningen, hvad angår kvælstof- og fosforkoncentrationer, kontrolleres før hver transport. Gødningsprøver analyseres af godkendte laboratorier, og analysens resultater sendes til de kompetente myndigheder og til den landbruger, der skal modtage gødningen.

4. De kompetente myndigheder sikrer, at transporten ledsages af et dokument med angivelse af den transporterede mængde gødning og dens kvælstof- og fosforindhold.

Artikel 10

Overvågning

1. Den kompetente myndighed sørger for, at der udarbejdes kort, som opdateres hvert år, og som viser andelen af bedrifter, antallet af marker, andelen af husdyr, andelen af landbrugsarealer og den lokale arealanvendelse, der er omfattet af en individuel undtagelse, for hver kommune. Oplysninger om sædskifte og landbrugsmetoder omfattet af en undtagelse indsamles og opdateres hvert år.

2. Det netværk for prøveudtagning af overfladevand og højtliggende grundvand, som er etableret i medfør af beslutning 2008/64/EF, opretholdes til at vurdere undtagelsens virkninger for vandkvaliteten. Antallet af oprindelige overvågningssteder må ikke reduceres, og stedernes beliggenhed må ikke ændres i denne afgørelses anvendelsesperiode.

3. Der foretages en skærpet overvågning i afvandingsområder med landbrug på sandjord.

4. De overvågningssteder på mindst 150 bedrifter, som er etableret i medfør af beslutning 2008/64/EF, opretholdes til at tilvejebringe oplysninger om kvælstof- og fosforkoncentrationen i jordvand, om uorganisk kvælstof i jordbundsprofilen og de dertil hørende kvælstof- og fosfortab gennem rodzonen til grundvandet og om kvælstof- og fosfortab ved afstrømning på og under overfladen, både på steder med en undtagelse og på steder uden en undtagelse. Overvågningsstederne skal dække de vigtigste jordtyper (lerjord, lerblandet, sandet og løs jord), gødningspraksis og afgrøder. Sammensætningen af overvågningsnettet ændres ikke i den periode, hvor denne afgørelse finder anvendelse.

Artikel 11

Verifikation

1. De kompetente myndigheder sikrer, at alle ansøgninger om undtagelse underlægges administrativ kontrol. Hvis kontrollen viser, at betingelserne i artikel 5, 6 og 7 ikke er opfyldt, underrettes ansøgeren herom. I så fald anses ansøgningen for at være afvist.

2. Der etableres et markinspektionsprogram ud fra risikoanalyser, resultaterne af tidligere års kontrolbesøg og resultaterne af almene stikprøvekontroller i medfør af lovgivning til gennemførelse af direktiv 91/676/EØF. Markinspektionerne skal omfatte mindst 5 % af de bedrifter, der er omfattet af en individuel undtagelse, idet overholdelsen af bestemmelserne i denne afgørelses artikel 5, 6 og 7 kontrolleres. Hvis verifikationen peger på manglende overensstemmelse, underrettes landbrugeren herom. I så fald anses en anmodning om undtagelse i det kommende år for at være afvist.

3. Resultaterne af de målinger, der henvises til i artikel 6, stk. 8, kontrolleres. Hvis verifikationen peger på manglende overensstemmelse, herunder at basistærskelen som defineret i gødningsdekretet er overskredet, underrettes landbrugeren herom, og en ansøgning om undtagelse for det følgende år for marken eller markerne vil blive afvist.

4. De kompetente myndigheder sikrer kontrol på stedet af mindst 1 % af gødningstransporterne på baggrund af en risikovurdering og resultaterne af den administrative kontrol i stk. 1. Kontrollen omfatter verifikation af, at forpligtelserne til at opnå godkendelsen er opfyldt, kontrol af ledsagedokumenter, verifikation af gødningens oprindelse og bestemmelsessted og udtagning af en prøve af den transporterede gødning. Der kan foretages prøveudtagning af gødningen under lastning, hvis der er installeret passende automatiske prøveudtagere til gødning på køretøjerne. Gødningsprøverne analyseres af laboratorier, der er godkendt af de kompetente myndigheder, og analysens resultater sendes til den landbruger, der leverer gødningen, og til den landbruger, der modtager gødningen.

5. De kompetente myndigheder får de beføjelser og midler, der er nødvendige for at kunne verificere, om der er overensstemmelse med den undtagelse, der er givet med denne afgørelse.

Artikel 12

Rapportering

De kompetente myndigheder forlægger hvert år senest i december, og for 2014 senest i september, en rapport med følgende oplysninger:

a) kort, som viser andelen af bedrifter, andelen af husdyr, andelen af landbrugsarealer og lokal arealanvendelse, samt oplysninger om sædskifte og landbrugsmetoder på bedrifter omfattet af en undtagelse, jf. artikel 10, stk. 1

b) resultaterne af vandovervågningen, herunder oplysninger om tendenserne i vandkvaliteten for grundvand og overfladevand, samt en undtagelses påvirkning af vandkvaliteten, jf. artikel 10, stk. 2

c) vurdering af nitratrester i jordprofilen om efteråret for marker omfattet af en undtagelse og en sammenligning med oplysninger om og tendenser for nitratrester på marker, der ikke er omfattet af en undtagelse, med lignende sædskifte. Til marker, der ikke er omfattet af en undtagelse, bør høre marker, der ikke er omfattet af en undtagelse, på bedrifter, der har fået en undtagelse, og marker på andre bedrifter

d) vurdering af implementeringen af undtagelsesbetingelserne på basis af kontrol på bedrifter og på marker, samt kontrol af gødningstransport, og oplysninger om bedrifter, der ikke har overholdt betingelserne, på basis af resultaterne af administrativ kontrol og markinspektioner

e) oplysninger om gødningsbehandling, herunder videre behandling og anvendelse af faste fraktioner, og detaljerede oplysninger om behandlingssystemernes kendetegn og effektivitet samt sammensætningen af den behandlede gødning

f) oplysninger om antallet af bedrifter, der har fået en undtagelse, og marker omfattet af en undtagelse, hvor der er blevet tilført gødning og gylle med lavt kvælstof- og fosfatindhold samt mængden heraf

g) metoder til at vurdere sammensætningen af behandlet gødning, variationerne i sammensætningen og behandlingseffektiviteten for hver bedrift, der er omfattet af en individuel undtagelse, jf. artikel 5, stk. 3

h) fortegnelse over anlæg til gødningsbehandling, jf. artikel 5, stk. 4

i) resumé og evaluering af data fra overvågningsstederne, jf. artikel 10, stk. 4.

Artikel 13

Anvendelse

Denne afgørelse anvendes i forbindelse med handlingsprogrammet 2011-2014 for regionen Flandern (gødningsdekretet) og udløber den 31. december 2014.

Artikel 14

Denne afgørelse er rettet til Kongeriget Belgien.

Udfærdiget i Bruxelles, den 29. juli 2011. På Kommissionens vegne Janez POTOČNIK Medlem af Kommissionen

(1) EFT L 375 af 31.12.1991, s. 1.

(2) EUT L 16 af 19.1.2008, s. 28.

(3) Belgisch Staatsblad af 13. maj 2011, s. 27876.

(4) Belgisch Staatsblad af 31.8.2007, s. 45564, til gennemførelse af nogle af artiklerne i gødningsdekretet.